Mashatile se vrou oorlede | Netwerk24
05 Julie 2020 20:04
Paul Mashatile Foto: Gallo Images
Die ANC het Sondagaand sy medelye teenoor Paul Mashatile, die party se tesourier-generaal, uitgespreek met die afsterwe van sy vrou, Manzi Ellen Mashatile.
"Die ANC het met hartseer verneem dat mev. Mashatile ná 'n lang siekte oorlede is. Dit is 'n dubbele tragedie vir die Mashatile-gesin, wat die tesourier-generaal se ma 'n week gelede begrawe het," lui die verklaring.
Mashatile se 82-jarige ma, Marriam Nomvula Mashatile, is Mandag, 22 Junie in haar slaap oorlede.
"Ons doen 'n beroep op die publiek om die gesin privaatheid te gee gedurende hierdie moeilike tyd. Soos verwag, sal al die nodige maatreëls in ooreenstemming met Covid-19-regulasies gevolg word. Ons betoon ons innige meegevoel aan die familie."
Pule Mabe, ANC-woordvoerder, wou nie Sondagaand verdere inligting oor Manzi Ellen Mashatile se dood bekend maak nie.